
RAPORT DE SPECIALITATE
privind aprobarea Regulamentului de utilizare a sălilor de sport și a bazinelor de înot din cadrul unităților de învățământ de pe raza Municipiul Timișoara
 
Contextul regulamentului de utilizare a sălilor de sport și bazinelor de înot din cadrul unităților de învățământ este dat de referințele din Legea Educației Fizice și Sportului nr. 69/2000 cu trimitere la obligația administrației publice locale și a unităților de învățământ de a pune la dispoziție bazele și instalațiile sportive și de referințele din Legea Educației Naționale nr. 1/2011 cu modificările ulterioare care fac trimitere la regimul de administrare a componentelor bazei materiale.
Conform Legii Educației Fizice și Sportului nr. 69/2000 cu completările și modificările ulterioare, prin art. 3 alin. 1 și art. 6 alin (8) și (9) se clarifică obligația unităților de învățământ de a dispune accesul la bazele și instalațiile sportive din incinta persoanelor fizice sau juridice interesate, cu plata sau gratuit, astfel:
Art.3 alin.1 „Autorităţile administraţiei publice, unităţile şi instituţiile de învăţământ, instituţiile sportive, precum şi organismele neguvernamentale de profil au obligaţia să sprijine sportul pentru toţi şi sportul de performanța şi să asigure condiţiile organizatorice şi materiale de practicare a educaţiei fizice şi sportului în comunităţile locale”.
Art. 6 - (...) alin (8) Toate unitățile de învățământ, de stat sau particulare, existente sau nou-înființate, au obligația să dispună sau să aibă acces la bazele și instalațiile sportive, pentru a permite desfășurarea lecțiilor de educație fizică și practicarea sportului cu elevii și studenții.
alin (9) Bazele și instalațiile sportive proprii pot fi puse la dispoziție, gratuit sau cu plată, comunităților locale, persoanelor fizice sau juridice interesate, cu obligația respectării desfășurării normale a programelor și activităților de învățământ și ale cluburilor sportive școlare și universitare, precum și a regulamentelor de acces și utilizare a acestora.
Astfel, vom considera referințele din Legea nr. 69/2000 a Educației Fizice și Sportului ca fundament în promovarea demersului de a pune la dispoziția terților sălile de sport și bazinele de înot, în regim cu plată și în baza unui regulament de utilizare bine delimitat și încadrat în cadrul legal actual. 

Totodată, conform Legii Educației Naționale nr. 1/2011 cu modificările și completările de ulterioare, unitățile de învățământ pot să obțină venituri:
Art. 8. Pentru finanţarea educaţiei naţionale se alocă anual din bugetul de stat şi din bugetele autorităţilor publice locale minimum 6% din produsul intern brut al anului respectiv. Suplimentar, unităţile şi instituţiile de învăţământ pot obţine şi utiliza autonom venituri proprii. Pentru activitatea de cercetare ştiinţifică se alocă anual, de la bugetul de stat, minimum 1% din produsul intern brut al anului respectiv.
Art. 108 (1) Unităţile de învăţământ preuniversitar de stat pot obţine venituri proprii din activităţi specifice, conform legii, din donaţii, sponsorizări sau din alte surse legal constituite.

De asemenea, potrivit art. 112 alin (2) din Legea Educației Naționale, Terenurile și clădirile unităților de educație timpurie, de învățământ preșcolar, școlilor primare, gimnaziale și liceale, inclusiv ale celorlalte niveluri de învățământ din cadrul acestora, înființate de stat, fac parte din domeniul public local și sunt administrate de către consiliile locale. Celelalte componente ale bazei materiale sunt de drept proprietatea acestora și sunt administrate de către consiliile de administrație, conform legislației în vigoare. 
Celelalte componente ale bazei materiale sunt definite de alin. (9) al aceluiași articol “cuprinde bunuri imobile şi mobile afectate în mod direct şi special funcţionării învăţământului, ca serviciu public, pentru satisfacerea interesului general, astfel: spaţii pentru procesul de învăţământ, mijloace de învăţământ, bunuri mobile dobândite în urma implementării de proiecte, cu finanţare rambursabilă sau nerambursabilă, biblioteci, ateliere şcolare, ferme didactice, terenuri agricole, cămine, internate, cantine, cluburi ale elevilor, case ale corpului didactic; tabere şcolare; baze şi complexuri cultural-sportive; edituri şi tipografii; unităţi de microproducţie; palate şi case ale copiilor şi elevilor; spaţii cu destinaţia de locuinţă; orice alt obiect ce intră în patrimoniul destinat învăţământului şi salariaţilor din învăţământul preuniversitar. Aceste componente ale bazei materiale sunt inalienabile, insesizabile şi imprescriptibile pe toată durata utilizării în sistemul de învăţământ”.

Totodată, încheierea acordului de parteneriat pentru utilizarea sălilor de sport si a bazinelor de înot din cadrul unităților de învățământ, se fundamentează pe art.183 -184 din Regulamentul cadru emis de Ministerul Educației în baza Ordinului 4183/2022 în baza căruia unitățile pot încheia parteneriate în interesul beneficiarilor direcţi ai educaţiei. 

Având în vedere cele mai sus menționate, în regulamentul propus se face referire la spațiile care sunt în administrarea Consiliului de Administrație a unității de învățământ conform Legii Educației Naționale nr. 1/2011 și care, conform Legii Educației Fizice și Sportului nr. 69/2000 pot fi puse la dispoziție, gratuit sau cu plată, astfel aceste săli de sport și bazine de înot sunt considerate spații interioare ale unității de învățământ.
Conform Legii Educației Fizice și Sportului, art. 6, alin 9^2, este permis accesul gratuit în spaţiile şi terenurile de sport exterioare ale unităţilor de învăţământ care fac parte din domeniul public al comunelor, oraşelor şi municipiilor şi sunt administrate de către consiliile locale tuturor copiilor “este permis accesul gratuit în spațiile și terenurile de sport exterioare ale unităților de învățământ care fac parte din domeniul public al comunelor , orașelor și municipiilor și sunt administrate de către consiliile locale”. Pentru aceste elemente patrimoniale se aplică Regulamentul aprobat prin HCL 452 din data: 07.12.2021.

Nu în ultimul rând, având în vedere numeroasele solicitări venite din partea unităților de învățământ înregistrate în cadrul aparatului de specialitate din Primăria Municipiului Timișoara pentru definirea unui cadru care să permită accesul în sala de sport și în bazinele de înot în afara activității educaționale și având în vedere contextul oferit de Legea Educației Fizice și Sportului, se impune aprobarea unui regulament cadru de utilizare a sălilor de sport și bazinelor de înot din unitățile de învățământ de stat de pe raza municipiului Timișoara. 
Regulamentul propus face referire în mod explicit la sălile de sport si bazinele de înot, iar autoritatea publică locală și unitățile de învățământ au obligația de a sprijini accesul, conform Legii Educației Fizice și Sportului nr. 69/2000. De asemenea, regulamentul conține explicitarea modului de încheiere a acordului de parteneriat cu terții pentru utilizarea sălilor de sport și bazinelor de înot (considerate spații interioare ale unității de învățământ), condițiile de plată ale accesului, modul de utilizare a sumelor încasate. Tarifele propuse în Anexa 2 s-au constituit prin consultare a tarifelor de închiriere solicitate de operatori economici în domeniu, cât și un calcul pe costuri de întreținere și mentenanță necesar a fi antrenate în spațiile sportive, în funcție de specific.
Așadar, în urma detalierii contextului legal actual, se propun Anexele 1 și 2 ca documentație care sprijină împlementarea demersului explicitat anterior. Se propune elaborarea proiectului de hotărâre de consiliu local pentru a fi supus dezbaterii și înaintarea spre aprobare, cu documentația aferentă, plenului consiliului local, astfel:
· aprobarea Regulamentului de utilizare a sălilor de sport și a bazinelor de înot din cadrul unităților de învățământ de pe raza Mun. Timișoara conform Anexei 1
· tariful pentru utilizare a sălilor de sport și bazinelor sportive din cadrul unităților de învățământ de pe raza Mun. Timișoara conform Anexa 2.
· împuternicirea Consiliilor de Administrație ale unităților de învățământ să elaboreze Regulament propriu în termenii Regulament propupus în Anexa 1 și cu respectarea tarifelor prevăzute la Anexa 2

